Novotný, Viliam, poslanec NR SR (2014-05-28):
Vážený pán predseda, vážený pán minister, vážený pán spravodajca, vážené dámy, vážení páni, ja už som vystúpil k návrhu na skrátené legislatívne konanie k tomuto vládnemu návrhu zákona, takže nebudem opakovať tie argumenty, ktoré som povedal. Skôr by som sa chcel posunúť v tej diskusii. Diskutujeme tu o vládnom návrhu zákona, ktorý je veľmi podobný aj nášmu poslaneckému návrhu zákona, čo sa týka riešenia, ktorý sme predložili na túto schôdzu s pánom poslancom Ivanom Štefancom. Jedná sa o ten návrh zákona, ktorý predkladala ešte v roku 2009 pani poslankyňa Jarmila Tkáčová z SDKÚ – DS. Opakujem to len preto, že teda nezobudili sme sa v tejto téme teraz, ale dlhodobo presadzujeme zákaz ťažby uránu, resp. zákaz ťažby rádioaktívnych nerastov, ktoré by bolo možné ťažiť iba vtedy, ak občania dotknutých obcí sa súhlasne vyjadria k tejto ťažbe v referende. Musím povedať, že vládny návrh zákona, ktorý je predložený, toto riešenie prevzal, toto riešenie ďalej špecifikuje, naozaj je rozsiahlejší, čo sa týka obsahu, ďalej špecifikuje toto riešenie a považujem toto riešenie za dobré, za správne riešenie z jednoduchého dôvodu, že keď si to všimnete, keď sme tu diskutovali k návrhu na skrátené legislatívne konanie, tak okamžite vznikla diskusia v rámci faktických poznámok, ktorá sa vedie dlhodobo v Košiciach, že keď občania protestujú proti ťažbe uránu, lebo ľudia to zjednodušia, čiže protestujú proti ťažbe uránu, odpoveď je, veď žiadna ťažba nie je schválená, žiadna ťažba nebude. Ono sa vykonáva len prieskum. S týmito argumentmi aj pán minister životného prostredia Žiga, druhýkrát, on to urobil druhýkrát, prvýkrát to urobil iný minister životného prostredia za vlády, prvej vlády Roberta Fica, ale to druhé predĺženie už bolo za súčasnej vlády, za ministrovania pána ministra Žigu, predĺžil povolenie na prieskum pre spoločnosť, ktorá prieskum rádioaktívnych nerastov, a teda aj uránu v lokalite Jahodná vykonáva. Dnes je totižto situácia taká, a na to by som chcel upozorniť, že ak niekto vykonáva prieskum, hradí ho zo svojich zdrojov a zistí, že tam nerast, ktorý hľadá, sa nachádza v zaujímavom množstve z pohľadu banskej činnosti a požiada o vydanie povolenia na dobývací prieskum, tak má prednosť, jednoducho povedané. To znamená, táto novela zákona by mala riešiť práve ten okamih, že keď tá spoločnosť, ktorá robí prieskum, v apríli 2015 príde k záveru, že by tam rada ťažila, tak bude môcť ťažiť iba vtedy, ak bude mať súhlasné stanovisko zo všetkých, od občanov platnými referendami všetkých obcí, ktorých sa to dotýka. Čiže toto riešenie považujem za dôležité z toho pohľadu, aby občania neboli v aute, aby názor občanov bol dôležitý v danej veci, aby sa nestalo, že nejakými šikovnými okľukami sa vlastne napriek petícii, pod ktorú sa podpísalo 113-tisíc občanov Košíc a okolia, napriek odporu zastupiteľstva Košického samosprávneho kraja, aj mesta Košice, zastupiteľstva mesta Košice, teda volených zástupcov ľudu, nájde nejaká finta, ktorou predsa len bude musieť ťažobná spoločnosť po prieskume začať ťažiť, keď o to požiada. Takže z tohto pohľadu ja podporím tento vládny návrh zákona. Koniec koncov prináša len riešenie, o ktorom sme v tejto Národnej rade diskutovali už v roku 2009, vtedy nezískalo podporu kolegov poslancov zo SMER-u, tak teraz som plný nádeje a očakávaní, že teda ak to predkladá pán minister Žiga a je to vládny návrh zákona, tak zrejme už SMER zmenil názor a zahlasuje za toto riešenie, aby sa teda ťažiť rádioaktívne nerasty na Slovensku mohli len vtedy, ak sa obyvatelia súhlasne vyjadria v platných referendách vo všetkých obciach, ktorých sa to dotýka. Ďakujem pekne za pozornosť.